Šef županijskog SDP-a i načelnik Kalnika Mladen Kešer oštro je u nedjelju prozvao koprivničku Policijsku upravu zbog akcije koju je provodila u subotu navečer na području te općine.

Kešer je jutros objavio kako je policija “bez ikakvog incidenta ljude zaustavljala i uzimala im vozačke”. U drugoj objavi je dodao da “to nije radila ni milicija”.

“Neću odustati od svoje namjere tražiti ću pismeni izvještaj i o svemu ću izvjestiti Ravnateljstvo policije i Ministarstvo unutarnjih poslova i ministra! PU Koprivnica je naj represivnija u državi , vjerojatno zato jer Podravci i Prigorci su radišni i dobri ljudi pa se nad njima može puniti statistika i drzavni proračun..

Ponavljam u Zagrebu i Splitu policija je u službi onih koji zakon ne poznaju!”, poručio je.

“To je nedopustivo i neprijateljski prema ljudima našeg mirnog, pitomog kraja! Cijela policijska uprava ima ukupno pet patrola jer više nemaju policajca, od toga su tri bile postavljene na Kalniku koji ima 1500 stanovnika”, bio je ogorčen Kešer. Podsjetio je kako je subotu održana kulinarska manifestacija “Vincekovo na Kalniku” i birali su najboljeg kuhara za 2020. godinu, a to nije bila pijanka. “Dok u gradovima poput Zagreba, Splita, Osijeka ljudi ubijaju po ulicama, policija u isto vrijeme provodi represiju nad mirnim narodom našeg Prigorja, a i Podravine”, ustvrdio je Kešer.

Najavio je i kako će službeno o tome izvijestiti Ministarstvo unutarnjih poslova te tražiti izvještaj o policijskoj akciji na Kalniku.

“Zastrašivanje stanovnika i uništavanje manifestacija na Kalniku neće vam uspjeti, ovo postaje jadni politički abortus”, zaključuje čelnik koprivničko-križevačkog SDP-a.

U koprivničkoj Policijskoj upravi podsjećaju kako i ove godine nastavljaju s pojačanim aktivnostima usmjerenim na sprječavanje i sankcioniranje četiri glavne ubojice u prometu – alkohol, brzina, sigurnosni pojas i mobitel.

Napominju kako se pojačani nadzor prometa na cestama provodi na području cijele Hrvatske. Nadzor se odvija na velikom broju lokacija, u poduzimanju aktivnosti uključen je maksimalan broj raspoloživih policijskih službenika te svi raspoloživi uređaji i oprema.

“Tijekom pojačanog nadzora 25./26. siječnja na području Policijske uprave bilo je uključeno 12 policijskih ophodnji, dok su na području Općine Kalnik 26. siječnja od 1 do 3.15 sati angažirane dvije policijske ophodnje. Tom prilikom kontrolirano je šest vozača, od kojih su četiri vozača sankcionirana zbog vožnje pod utjecajem alkohola, a najveća koncentracija bila je 1,76 promila”, odgovorili su iz koprivničke Policijske uprave, navodi vecernji.hr.

Kešer dvaput kažnjen zbog zbog sukoba interesa

Podsjetimo, SDP-ov Mladen Kešer u rujnu 2019. ponovno je proglašen krivim zbog sukoba interesa te mu je izrečena kazna od 8000 kuna.

To je već drugi put da ga proglašavaju krivim zbog poslovnih odnosa njegovih tvrtki i Općine kojoj je na čelu.

U političkim krugovima u Koprivničko-križevačkoj županiji Kešera zbog toga zovu ‘hodajućim sukobom interesa’, navodi vecernji.hr.

Kaznu je jesenas na sjednici Povjerenstva za odlučivanje o sukobu interesa dobio zbog poslovnog odnosa između građevinskog obrta Cerovečki, Općine Kalnik i Kešerova privatnog poduzeća Consulting project plus. Cerovečki je, naime, svoje potraživanje od 64.000 kuna prema Općini prenio na Kešerovo poduzeće. Problem je da je prenošenje općinskog duga prema Cerovečkom na poduzeće Consulting odborio Kešer kao načelnik općine. A istodobno je i vlasnik Consultinga. Poduzeće Consulting project plus nalazi se na popisu gospodarskih subjekata s kojima Općina Kalnik, kao javni naručitelj, ne smije sklapati ugovore o javnoj nabavi u smislu propisa o javnoj nabavi, navodi se u rješenju Povjerenstva.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/vecernji.hr